Diari Oficial de la Generalitat Valenciana


Sumari del DOGV 4563, del 11-08-2003 (2003/9138)

RESOLUCIÓ de 28 de juliol de 2003, de la directora general de Cooperació al Desenrotllament i Relacions Externes, en funcions de directora de l'Agència Valenciana de Cooperació per al Desenrotllament, per la qual es convoquen 8 beques per a la realització de pràctiques en les oficines tècniques de Cooperació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4563

Data del DOGV
:   11-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9138


Data del document
:   28-07-2003

Organisme emissor
:   Conselleria de Presidència

Tipus de document
:   Resolució

Descriptors 

:   * assignació per estudis
    * suport econòmic
    * ajuda pública
    * voluntariat social
    * cooperació internacional

RESOLUCIÓ de 28 de juliol de 2003, de la directora general de Cooperació al Desenrotllament i Relacions Externes, en funcions de directora de l'Agència Valenciana de Cooperació per al Desenrotllament, per la qual es convoquen 8 beques per a la realització de pràctiques en les oficines tècniques de Cooperació. [2003/9138]
  
Antecedents de fet
  
Primer
  
Com a desenrotllament de la política dirigida a la millora i especialització de jóvens titulats en universitats de la Comunitat Valenciana, que exercixen alguna activitat en el camp de la cooperació internacional al desenrotllament i dins del marc del conveni subscrit amb l'Agència Espanyola de Cooperació Internacional amb data 11 de juliol de 2001, la directora general de Cooperació al Desenrotllament, en funcions de directora de l'Agència Valenciana de Cooperació per al Desenrotllament, convoca la concessió de beques perquè els jóvens puguen accedir a la realització de pràctiques professionals en les OTC dependents de l'AECI.
  
Segon
  
L'anterior actuació es troba arreplegada en els objectius i activitats del programa 59.43.401.07, capítol IV, a càrrec dels pressupostos de la Generalitat Valenciana per a l'exercici de 2003, i queda condicionada a l'existència de consignació pressupostària en els pressupostos de la Generalitat Valenciana per a l'any 2004.
  
Fonaments jurídics
  
Primer
  
L'article 47.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
Segon
  
El Decret 108/1992, de 6 de juliol, del Govern Valencià, que regula la concessió de beques.
  
Tercer
  
El Decret 71/2003 de 21 de juny, del Consell de la Generalitat pel qual es determina el nombre i denominació de les conselleries en què s'organitza l'administració de la Generalitat i Decret 7/2003, de 21 de juny, del president de la Generalitat, pel qual s'assignen competències a les conselleries així com el Decret 81/2003, de 27 de juny, del Consell de la Generalitat, pel qual s'establix l'estructura orgànica de les conselleries de l'administració de la Generalitat
  
Quart
  
L'article 77 de la Llei 11/2002, de 23 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Quint
  
El Decret 96/2003, de 27 de juny, del Consell de la Generalitat, per el que es nomena a la directora general de Cooperació al Deenrotllament i Relacions Externes de la Conselleria de la Presidència, i el Decret 24/2003, de 25 de març, del Consell de la Generalitat pel qual s'acumulen les funcions del/la directora/a de l'Agència Valenciana de Cooperació per al Desenrotllament, en la directora general de Cooperació al Desenrotllament i Relacions Externes de la Presidència de la Generalitat Valenciana.
  
RESOLC
  
1. Procedir a la convocatòria de 8 beques per a realitzar pràctiques de cooperació internacional al desenrotllament en les Oficines Tècniques de Cooperació, dependents de l'Agència Espanyola de Cooperació Internacional.
  
2. Aprovar les bases que s'adjunten, que han de regir la present convocatòria.
  
3. L'import de les beques serà finançat a càrrec de la línia T5006 del programa 03.62.258.34 capítol IV, del pressupost de la Generalitat Valenciana per a l'any 2003, per una quantia màxima de 180.300 euros, i queda condicionat a l'existència de consignació pressupostària en els pressupostos de la Generalitat Valenciana per a l'any 2004.
  
4. Contra la present resolució que posa fi a la via administrativa es podrà interposar, potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, un recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, reguladora del Jurisdicció contenciosa administrativa, sense perjuí que s'utilitze qualsevol altra via que es considere oportuna.
  
València, 28 de juliol de 2003.- La directora general de Cooperació al Desenrotllament i Relacions Externes (en virtut del Decret 138/2003, de 25 de juliol, del Consell de la Generalitat): Carmen Dolz Adell.
  
Bases de la convocatòria per a la concessió de 8 beques per a la realització de pràctiques professionals en matèria de cooperació al desenrotllament en les unitats de Cooperació Exterior dependents de l'Agència Espanyola de Cooperació Internacional.
  
1. Objecte
  
Les beques convocades tenen per objecte la realització de pràctiques en les oficines tècniques de cooperació (en avant OTC), dependents de l'Agència Espanyola de Cooperació Internacional (en avant AECI), de llicenciats en universitats de la Comunitat Valenciana, públiques o privades, reconegudes oficialment pel Ministeri d'Educació, Cultura i Esports, amb experiència acreditada en la cooperació internacional al desenrotllament.
  
2. Nombre i destinació de les beques
  
Es convoquen 8 beques per a la realització de pràctiques de cooperació al desenrotllament.
  
3. Dotació, duració i pagament de les beques
  
La dotació de cada una de les beques és de 1.727,91 euros mensuals.
  
Per a facilitar als/es becaris/es el pagament de les despeses de viatge, assegurança metge i instal·lació, es farà un pagament per un import de 1.803,03 € i d'una mensualitat, amb antelació a la seua partida a fi que disposen de fons tant per a les despeses a Espanya prèvies al viatge (bitllet i asseguraança), com per a les que es generen durant el primer mes d'estada en el país de destinació, i s'abonarà, a partir del segon mes de duració de la beca, la mensualitat corresponent als imports assenyalats.
  
Els pagaments se situen en els exercicis següents:
  
a) A càrrec de l'any 2003: bestreta de 1.802,58 € més la primera mensualitat (1.727,91 €), per becari/a, en el moment de la concessió de les beques, per a fer front a les despeses prèvies al viatge i a les despeses d'establiment i manutenció del primer mes i els pagaments corresponents als mesos restants de l'any 2003 per un import total que comprén estos dos conceptes de 125.006,88 € (15.625.86) € per becari/a).
  
b) A càrrec de l'any 2004: pagament de les 4 mensualitats corresponents a la resta del període de duració de les beques per un import total de 55.293,12 € (1.727,91 euros/mes per becari/a).
  
El període de benefici de les beques serà de 12 mesos, comptats des de l'endemà a la incorporació dels/es becaris/es a la seua destinació, sense possibilitat de pròrroga.
  
L'abonament dels mesos corresponents a l'exercici pressupostari de l'any 2004, quedarà condicionat a la consignació econòmica per a este concepte en el mencionat exercici.
  
L'import de les beques s'abonarà mensualment, previ certificat de l'organ competent.
  
L'abonament dels mesos corresponents a l'exercici pressupostari de l'any 2004, quedarà condicionat a la consignació econòmica per a este concepte en el mencionat exercici.
  
4. Requisits
  
Els/as aspirants hauran de reunir els requisits establits en els punts següents:
  
- Ser major de 23 anys i menor de 35
  
- Ser natural de la Comunitat Valenciana, i/o tenir la condició política de valencià.
  
- Titulació universitària superior expedida per alguna de les universitats de la Comunitat Valenciana.
  
- Acreditar formació de postgrau específica en matèria de Cooperació al Desenrotllament i/o experiència en servicis del voluntariat en ONGS i ONGDS.
  
5. Sol·licituds.Termini, lloc de presentació i documentació a aportar
  
5.1. El termini de presentació de sol·licituds serà de 15 dies hàbils comptats a partir del següent al de la publicació d'esta convocatòria en el Diari Oficial de la Generalitat Valenciana.
  
5.2. Les sol·licituds, presentades en el formulari que s'inclou com annex de les bases presents i que apareix en la pàgina d'Internet (http://www.gva.és/ajuda), es dirigiran a la Dirección General de Cooperació per al Desenrotllament i Relacions Externes, c/ Juristes núm, 10, 2n pis, 46929, València.
  
Els/es candidats/es hauran de presentar-ho, degudament complimentat, en la pròpia Direcció General, o en qualsevol dels registres següents:
  
- Registre General de la Presidència de la Generalitat Valenciana, C/ Historiador Chabás núm. 2, 46110 de València.
  
- Delegació Territorial del Consell de la Generalitat Valenciana a València, c/ Gregorio Gea núm. 27, 4609 València.
  
- Delegació Territorial del Consell de la Generalitat Valenciana a Alacant, Av. Dr. Gadea núm. 10, 03522 Alacant.
  
- Delegació Territorial del Consell de la Generalitat Valenciana a Castelló, c/ Major núm. 78, 12147 Castelló de la Plana, o tramitar-ho per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.3. El formulari de sol·licitud anirà acompanyat de la documentació següent:
  
a) Fotocòpia del DNI, que servirà d'acreditació de la condició de natural de la Comunitat Valenciana i certificat d'empadronament, acreditatiu de la residència a la Comunitat Valenciana.
  
b) Currículum Vitae.
  
c) Títol de llicenciat.
  
d) Documentació acreditativa de la formació específica en matèria de Cooperació al Desenrotllament.
  
e) Documentació acreditativa de l'experiència laboral
  
f) Documentació acreditativa de l'experiència en servicis del voluntariat social en ONGS i ONGDS.
  
g) Declaració jurada de no beneficiar-se de cap altra beca.
  
h) Qualssevol d'altres documents que acrediten la possessió de mèrits que voleu al·legar.
  
Tots els documents s'acreditaran per mitjà de compulsa, en el moment de la presentació de les sol·licituds.
  
6. Comissió avaluadora
  
Per a l'examen de la sol·licituds de beques es constituirà una comissió avaluadora, presidida pel/la director/a de l'Agència Valenciana de Cooperació per al Desenrotllament, de la qual formaran part:
  
Un representant designat/a per l'AECI, el cap de Servici de Planificació i Formació de l'Agència Valenciana de Cooperació per al Desenrotllament, el cap de Secció de Promoció i Participació dels agents socials dependent de l'anterior servici, i dos tècnics/es d'aquella, un/a dels/es quals actuarà com a secretari/a.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot.
  
El funcionament de la dita comissió haurà d'adaptar-se al que establix la present convocatòria i, de manera subsidiària, a les regles contingudes en el capítol II de títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Procés de selecció
  
La comissió a què es referix la base anterior, elaborarà una relació prioritzada de les sol·licituds, en funció de la puntuació resultant de l'aplicació del barem següent:
  
a) Titulacions acadèmiques: fins a un màxim de 3 punts.
  
b) Formació específica: fins a un màxim de 2 punts.
  
c) Experiència professional: fins a un màxim de 2 punts.
  
d) Experiència acreditada en cooperació al desenrotllament: fins a un màxim de 2 punts.
  
e) Experiència en tasques de voluntariat social: fins a un màxim de 2 punts.
  
f) Coneixement d'altres idiomes: fins a un màxim de 2 punts
  
g) Altres mèrits a valorar: fins a un màxim d'1 punt.
  
Els/es candidats/es que obtinguen 8 o més punts, en la fase de baremació, passaran a la fase següent.
  
Es podran aplicar proves psicotècniques (de personalitat, motivació i actituds) de caràcter no selectiu a les persones que hagen superat esta primera fase.
  
Estos/es candidats/es seran convocats/es per a realitzar una entrevista, amb l'objecte de comprovar la idoneïtat del seu perfil personal i professional per als distints destins en les OTC, així com el seu coneixement en temes de cooperació. La puntuació atribuïda com resultat de l'entrevista no podrà superar els 4 punts.
  
En un termini no superior a 15 dies, la comissió elaborarà una proposta de concessió de beques que contindrà la relació dels/es beneficiaris/es, dels països de destinació, i una borsa de reserva prioritzada, en funció de la puntuació obtinguda, per a cobrir les vacants que pogueren produir-se per renúncia o abandonament.
  
8. Concessió
  
Les beques seran adjudicades per resolució del/la director/a de l'Agència Valenciana de Cooperació per al Desenrotllament, a la vista de la proposta de la comissió avaluadora, en el termini màxim de tres mesos a partir del dia següent al de la publicació de la present convocatòria en el Diari Oficial de la Generalitat Valenciana.
  
La falta de la citada resolució dins del termini establit anteriorment, produirà l'efecte de la desestimació presumpta de les sol·licituds presentades.
  
Els becaris s'incorporaran a les OTC davall la dependència directa del coordinador general, qui els assignarà els treballs atenent la seua formació i capacitats.
  
A més, els beneficiaris realitzaran el seguiment dels programes i projectes de cooperació de la Generalitat Valenciana.
  
Per a l'adjudicació de destinacions, l'Agència Espanyola de Cooperació tindrà en compte el coneixement, per part dels becaris seleccionats, dels idiomes dels països en què l'espanyol no siga l'idioma predominant.
  
Igualment, abans de la seua incorporació a les OTC, els becaris seleccionats s'incorporaran durant un període mínim de dos dies a l'Agència Espanyola de Cooperació Internacional a Madrid, a fi de conéixer l'estructura del dit organisme, les seues estratègies i programes, així com als responsable dels països on van a realitzar les seues pràctiques, que els assenyalaran les seues principals comeses en l'OTC de destinació.
  
El/la director/a de l'Agència Valenciana de Cooperació per al Desenrotllament es reserva la facultat d'interpretar el contingut de les presents bases, d'acord amb el que disposa l'article nové del Decret 108/1992, de 6 de juliol, del Govern Valencià, pel qual es regula la concessió de beques.
  
La resolució de concessió serà publicada en el Diari Oficial de la Generalitat Valenciana.
  
9. Drets, obligacions i incidències
  
Les beques objecte de la present convocatòria són incompatibles amb el benefici de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada.
  
La condició de becari/a no generarà en cap moment cap relació laboral o administrativa amb la Generalitat Valenciana ni amb els organismes dependents de l'Estat en què estiguen destinats/as.
  
En el cas que es tinga prèviament la condició d'empleat/a de la Generalitat Valenciana, es quedarà en la situació administrativa que procedisca en virtut de la normativa vigent de la funció pública.
  
Els/es becaris/es hauran de presentar els certificats acreditatius d'estar al corrent de les seues obligacions fiscals amb l'Estat i la comunitat autònoma i davant de la Seguretat Social, de conformitat amb l'orde de 30 de maig de 1996, de la Conselleria d'Economia i Hisenda.
  
L'Agència Valenciana de Cooperació per al Desenrotllament resoldrà les incidències que es produïsquen durant el període de benefici de les beques, i deixarà sense efecte les mateixes, prèvia audiència del/la interessat/a, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
  
Davant de les incidències, renúncies, abandonaments o incompliments que deixen vacant una beca, es procedirà a cobrir la mateixa segons l'orde establit en la borsa de reserva que resulte del procés de selecció.